Publication: Magyar Közlöny
Issue: MK-2000-52 (Year: 2000, Number: 52)
Era: 1990-2004
Section: A foglalkoztatás elősegítéséről és a munkanélküliek ellátásáról szóló — többször módosított — 1991. évi IV. törvény 8. § (2) bekezdése alapján a Kormány naptári évenként foglalkoztatáspolitikai irányelveket ad ki a várható
Paragraph Index: 962

1. IRÁNYVONAL FELLÉPÉS AZ IFJÚSÁGI MUNKANÉLKÜLISÉG- GEL SZEMBEN Az ifjúsági és a tartós munkanélküliség trendjének befolyásolása érdekében a tagállamoknak intenzív erőfeszítéseket kell tenniük az egyéni szükségletek korai felismerésére építő preventív és foglalkoztathatóság-orientált stratégiák kidolgozására. Az egyes tagállamoknak a maguk által meghatározott határidőn belül, ami nem haladhatja meg a három évet — kivéve azon tagállamokat, ahol magas a munkanélküliek aránya — a következőket kell biztosítani: A munkaerőpiacba való eredményes integrálódás céljából minden munkanélküli fiatalnak képzés, átképzés, munkatapasztalat-szerzés, állás vagy más, foglalkoztathatóságukat javító intézkedés formájában fel kell ajánlani egy újrakezdési lehetőséget, még mielőtt a munkanélkülisége elérné a 6 hónapos időtartamot. A magyar Kormány célja a munkanélküli fiatalok munkaerőpiaci esélyeinek további növelése azáltal, hogy bővüljön azon konkrét és hatékony intézkedések köre, amelyek révén ezek a fiatalok a munkanélkülivé válást követő hat hónapon belül érdemi segítséget kapnak a munka világába való bekapcsolódáshoz. Indoklás 1999-ben Magyarországon a 15—24 évesek munkanélküliségi rátája 12,4% volt, ami jóval alacsonyabb az EU tagállamok 18%-os értékénél. 2000/52. szám Az igazi probléma, hogy a fiatal generációk körében közel 30%-ot tesz ki azoknak az aránya, akik tanulási idejük befejeztével (mely sok esetben alacsony iskolai végzettség megszerzésével zárul), vagy azt hosszabb-rövidebb időre megszakítva a szüleik háztartásában maradnak, „gyermek” eltartotti státuszban. A tartós munka hiánya nemcsak az egy életre kiható „hendikepes” indulás veszélyét rejti magában, de az eltartotti lét akadálya a saját család alapításának, s mint ilyen, nem közömbös a jövőbeni demográfiai folyamatok alakulása szempontjából sem. A pályakezdő munkanélküliek esetében a gyors beavatkozás, segítség azért szükséges, mert az elhelyezkedési esélyeik romlanak, nehézségeik fokozódnak az ezredforduló után. Ennek az az oka, hogy az iskolarendszerből kikerülőkhöz viszonyítva a foglalkoztatottak közül a munkaerőpiacról fele annyian lépnek ki, és ez évente — a prognózisok szerint — mintegy 70—80 ezer pályakezdő fiatal elhelyezkedését nehezíti. A pályakezdők hátrányos helyzete a munkaerőpiacon főként azon okra vezethető vissza, hogy a munkáltatók elsősorban a gyakorlattal rendelkező, esetleg több munkakörben és rugalmasan alkalmazható munkavállalókat keresik, de gyakori probléma az is, hogy iskolarendszerből kilépők szakmastruktúrája nem egyezik a munkaerő-kereslet struktúrájával. Az 1999-es évben ugyan a foglalkoztatottak száma mintegy 114 ezerrel nőtt, de a pályakezdő fiatalokat elsősorban felvevő intézményi szférában (az öt főnél nagyobb létszámot foglalkoztató vállalkozások és a költségvetési szféra) a növekmény csak mintegy 25 ezerre tehető. Korábbi kormányzati intézkedések A pályakezdő munkanélküliek elhelyezéséhez szükséges munkaerőpiaci intézkedésekről — a kérdés társadalompolitikai súlya miatt — a Kormány rendeletet adott ki. Ennek is köszönhetően a magyarországi gyakorlat az EU irányelvekkel lényegében összhangban van. A fiatalok foglalkoztatásának elősegítése munkaerőpiaci szolgáltatásokkal és aktív eszközök alkalmazásával történik. A szolgáltatások már az iskolában megkezdett tájékoztatásból, tanácsadásból, továbbá a pályamegerősítő, pályaorientációs és korrekciós, valamint impulzus-foglalkozásokból és álláskeresési technikák oktatásából állnak. Eredményesek az olyan egyéni együttműködési pályatervek is, amelyek kidolgozása és megvalósítása során a munkaügyi központok folyamatosan figyelemmel kísérik és személyre szabott szolgáltatásokkal segítik a fiatalokat. Az aktív eszközök közül a legeredményesebb a munkatapasztalat-szerzés támogatása, a foglalkoztatási támogatás, valamint a foglalkoztatást elősegítő képzések támogatása. A regisztrált munkanélküli pályakezdők közhasznú munkavégzésben történő nagyobb arányú részvételét segíti, hogy a foglalkoztatásból eredő közvetlen költségeknek az általában szokásos 70%-osnál nagyobb arányú, 90%-os átvállalása történhet meg közhasznú foglalkoztatásuk esetén. A pályakezdő munkanélküliek megkülönböztetett ellátását az is segíti, hogy a Munkaerőpiaci Alap foglalkoztatási alaprésze decentralizált keretének számításánál figyelembe veszik az egyes megyékben a pályakezdő munkanélküliek arányát. A pályakezdés feszültségeit kezelő intézményrendszer működésének tapasztalatai kedvezőek, mert a támogatott képzésekben jelentős mértékű a fiatalok részvétele, valamint a munkatapasztalat szerzésben és a támogatott foglalkoztatásban részt vevő fiatalok nagy arányban maradnak a munkahelyükön. Szükséges akciók — Fel kell készülni arra, hogy a következő években a munkaügyi szervezet számára növekvő feladatot jelent a pályakezdő fiatalok várhatóan romló elhelyezkedési esélye, amit a 2001. évi és a későbbi évekre szóló működési költség- és létszámtervezésénél számításba kell venni. Ennek megállapításánál azonban figyelembe kell venni a passzív eszközök működtetésével foglalkozó létszám változását is. Bővíteni szükséges a pályakezdő fiatalok munkaerőpiaci integrálását célzó programokat is. — A munkaügyi szervezeteknek — a feladatba bevonható helyi szervezeteknek közreműködését is igénybe véve — nagyobb figyelmet kell fordítaniuk azokra a nem elhelyezkedő és nem továbbtanuló pályakezdőkre, akik nem is regisztráltatják magukat. — A fiatalok munkaerőpiacra történő belépésének elősegítése érdekében felül kell vizsgálni, hogy a nemzetgazdaság mely szektoraiban indokolt a nyugdíjuk felvétele mellett tovább dolgozó — 62 évet még el nem ért — munkavállalók foglalkoztatása. Ahol ez nem indokolt, a helyükre még nyugdíjjogosultságot nem szerzett munkavállalókat célszerű beállítani. Mutatók A pályakezdő munkanélküliek foglalkoztatására tett erőfeszítések mérésére az alábbi mutató használata indokolt: A 15—24 éves munkanélküli fiatalok hány százalékát érik el munkanélküliségi időtartamuk első hat hónapja alatt a részükre biztosított szolgáltatásokkal és támogatásokkal.

Source: https://magyarkozlony.hu/hivatalos-lapok/4c1e66df14a43b3b61af6535a8b12370f7e78162/dokumentumok/1566e8e82c1207db7d933df98bf3e476bb1b22f7/letoltes